先兄至能遠忌丙寅十一月十七日行都謝氏家寓作
作者：陳著
朝代：宋

paragraphs: 人生有兄弟，手足相扶持。
兄死我獨生，我生獨何爲。
父母生我晚，我憶我兒癡。
兄出我挽袖，兄入我迎衣。
低頭嗅我頭，垂手牽手隨。
指望我長成，口授書與詩。
嘉定癸未春，授筆題春詞。
詞云青春過，二十七年期。
讖語殊可怪，河魚忽乘之。
纏綿日以革，醫藥窮所施。
我父解衣典，我母躬爨炊。
猶謂病有瘳，誰料終莫醫。
家徒四壁立，正頼兄撐支。
進有功名望，退有菽水資。
胡然遽止此，門戶將依誰。
風雨屋棟傾，江海亡楫維。
父母相持哭，二姊哭撫尸。
時我甫十歲，痛哭已深知。
我今五十三，夢見猶涕洟。
今日是何日，有感兄死時。
老淚滴復滴，往事那可思。
回首天地閒，鬩牆何人斯。
我抱無兄恨，且爲世道悲。
耿耿不成句，聊以示諸兒。